Diari Oficial de la Generalitat Valenciana


Sumari del DOGV 8535, del 25-04-2019 (2019/4126)

RESOLUCIÓ de 18 d'abril de 2019, del Rectorat, per la qual es publica la normativa de permanència per als estudis universitaris oficials de grau, màster i doctorat de la Universitat Jaume I.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8535

Data del DOGV
:   25-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4126


Data del document
:   18-04-2019

Organisme emissor
:   Universitat Jaume I de Castelló

Tipus de document
:   Resolució

Correcció d'errades

 Descriptors 

:   * centre d'ensenyament

RESOLUCIÓ de 18 d'abril de 2019, del Rectorat, per la qual es publica la normativa de permanència per als estudis universitaris oficials de grau, màster i doctorat de la Universitat Jaume I. [2019/4126]  
En l'exercici de les competències que li confereixen els Estatuts de la Universitat Jaume I, aprovats pel Decret 116/2010, de 27 d'agost, del Consell de la Generalitat, i de les competències atribuïdes pels articles 20 i següents de la Llei orgànica 6/2001, d'universitats, de 21 de desembre, modificada per la Llei orgànica 4/2007, de 12 d'abril.  
  
De conformitat amb l'apartat 3 de l'article 46 de la Llei orgànica 6/2001, de 2 de desembre, d'universitats, modificada per la Llei 4/2007, de 12 d'abril.  
Vist l'acord adoptat pel Consell de Govern d'aquesta universitat, en la sessió ordinària número 3, de 13 de març de 2019, pel qual s'aprova la normativa de permanència per als estudis universitaris oficials de grau, màster i doctorat de la Universitat Jaume I.  
Vist l'informe emès pel Consell d'Universitats sobre la citada normativa de la Universitat Jaume I, en data 20 de març de 2019.  
  
Vist l'acord d'aprovació de la citada normativa del Consell Social de la Universitat Jaume I, adoptat en la reunió número 92 del Ple, de data 17 d'abril de 2019, resolc:  
Ordenar la publicació de la normativa de permanència per als estudis universitaris oficials de grau, màster i doctorat de la Universitat Jaume I, en els termes establits en l'annex I.  
  
Castelló de la Plana, 18 d'abril de 2019.- La rectora: Eva Alcón Soler.  
  
  
Normativa de permanència per als estudis universitaris oficials   
de grau, màster i doctorat de la Universitat Jaume I  
  
(Aprovada pel Consell de Govern número 11, de 13 de maig de 2011, i pel Consell Social número 41, de 18 de juliol de 2011, posterior modificació del Consell de Govern número 48, de 26 de juny de 2014, i pel Consell Social número 66, de 28 de juliol de 2014 i posterior modificació del Consell de Govern número 3, de 13 de març de 2019, i pel Consell Social número 92, de 17.04.2019)  
  
  
Preàmbul  
  
La implantació a la Universitat Jaume I dels estudis universitaris oficials de grau, màster i doctorat (regulats pel Reial decret 1393/2007, de 29 d'octubre i Reial decret 99/2011, d'11 de febrer, respectivament) fa indispensable el desenvolupament d'una reglamentació que regule, entre altres assumptes, el progrés i la permanència de l'estudiantat.  
  
Amb la finalitat de donar resposta a la demanda social d'utilització racional dels recursos públics, i en virtut de l'autonomia que confereix a les universitats l'article 2.2.f de la Llei orgànica 6/2001, de 21 de desembre, d'universitats, per a l'admissió, règim de permanència i validació dels coneixements de l'estudiantat; i de conformitat amb l'article 7.1, apartats b) i u) del Reial decret 1791/2010, pel qual s'aprova l'Estatut de l'estudiant universitari, on es recull la necessitat que l'estudiantat matriculat dispose de l'adequada informació oficial sobre l'horitzó temporal en què es concretarà la permanència a la Universitat Jaume I i altres aspectes acadèmics i administratius rellevants, s'elaboren aquestes normes de permanència de l'estudiantat de la Universitat Jaume I que busquen combinar de manera equilibrada el dret a rebre educació superior amb l'aprofitament racional dels fons públics destinats a la formació universitària, que les universitats tenen la responsabilitat d'utilitzar eficaçment, i el compromís de l'estudiantat de realitzar una labor intel·lectual pròpia de la seua condició amb el suficient aprofitament per a assolir els necessaris objectius de qualitat i excel·lència.  
D'acord amb l'article 46.3 de l'esmentada Llei orgànica d'universitats, l'article 4.c de la Llei 2/2003, de 28 de gener, de la Generalitat, de consells socials de les universitats públiques valencianes i l'apartat d de l'article 40 dels Estatuts de la Universitat Jaume I, la present normativa de permanència ha de ser aprovada pel Consell Social, amb l'informe previ del Consell d'Universitats, a proposta del Consell de Govern de la Universitat Jaume I.  
  
  
CAPÍTOL I  
Disposicions generals  
  
Article 1. Objecte i àmbit d'aplicació  
La present normativa té com a objecte regular el règim de permanència de l'estudiantat matriculat a la Universitat Jaume I en els estudis universitaris oficials de grau, màster i doctorat. En el cas dels estudis interuniversitaris, caldrà atendre les disposicions que s'expressen en el conveni.  
  
Article 2. Modalitats de matrícula  
1. L'estudiantat pot matricular-se en els estudis universitaris oficials que s'imparteixen a la Universitat Jaume I amb una dedicació a l'estudi a temps complet o a temps parcial, d'acord amb les limitacions, terminis i requisits que s'establisquen en les normes de matrícula.  
  
2. El règim de dedicació ordinari de l'estudiantat de la Universitat Jaume I és el de temps complet.  
3. L'estudiantat que, per causes justificades, desitge realitzar estudis a temps parcial ha de sol·licitar aquesta modalitat en el moment de formalitzar la matrícula i presentar una sol·licitud en el Registre General acreditant els motius que li impedeixen realitzar els estudis a temps complet. Així mateix, la sol·licitud pot presentar-se en els registres i oficines a què es refereix l'article 38.4 de la Llei 30/199, de 26 de novembre, de règim jurídic de les administracions públiques i del procediment administratiu comú.  
4. Durant el mateix curs acadèmic no poden autoritzar-se canvis en la modalitat de matrícula.  
  
  
CAPÍTOL II  
Estudis de grau  
  
Article 3. Matrícula en els estudis de grau (annex I)  
1. L'estudiantat de grau de nou ingrés, independentment del règim de dedicació, ha d'ajustar la seua matrícula al que dispose la legislació autonòmica a aquest efecte. En segon i posteriors cursos no podrà matricular-se d'un nombre de crèdits inferior a 30 ni superior a 72 (entre 36 i 84 crèdits en el cas d'estudiantat matriculat en un programa de doble titulació) excepte en el cas que li queden un nombre inferior de crèdits per a finalitzar els estudis.  
2. L'estudiantat de grau a temps parcial, en segon i posteriors cursos, no podrà matricular-se d'un nombre de crèdits inferior a 24 ni superior a 48 (entre 30 i 60 crèdits en el cas d'estudiantat matriculat en un programa de doble titulació), excepte en el cas que li queden un nombre inferior de crèdits per a finalitzar els estudis.  
  
Article 4. Permanència en primer curs  
1. L'estudiantat matriculat per primera vegada en el primer curs d'un estudi de grau a la Universitat Jaume I ha de superar un mínim del 20 % del total de crèdits matriculats.  
2. L'estudiantat que no supere aquest mínim només podrà matricular-se, en el curs acadèmic següent en què es matricule, d'assignatures de primer curs o fer la preinscripció en un estudi de grau diferent.  
  
3. A aquest efecte, les assignatures reconegudes no comptabilitzaran com a assignatures superades, excepte les cursades en un programa d'intercanvi.  
  
Article 5. Rendiment acadèmic  
1. L'estudiantat que es matricule per segona vegada o posteriors en un mateix grau de la Universitat i que durant dos anys acadèmics consecutius no supere almenys el 50 % dels crèdits matriculats en cadascun d'aqueixos dos anys, ha d'estar un curs acadèmic sense matricular-se o fer la preinscripció en un estudi de grau diferent.  
  
2. No s'aplicaran aquestes normes de permanència a l'estudiantat que haja superat el 80 % dels crèdits del pla d'estudis.  
3. A aquests efectes, les assignatures reconegudes no comptabilitzaran com a assignatures superades, excepte les cursades en un programa d'intercanvi.  
  
  
CAPÍTOL III  
Estudis de màster  
  
Article 6. Matrícula en els estudis de màster (annex II)  
1. L'estudiantat de màster de nou ingrés, independentment del règim de dedicació, ha d'ajustar la seua matrícula al que dispose la legislació autonòmica a aquest efecte.  
2. En segon i posteriors cursos l'estudiantat, independentment del règim de dedicació, s'ha de matricular d'entre 12 i 60 crèdits, excepte en el cas que li queden un nombre inferior de crèdits per a finalitzar els estudis.  
  
Article 7. Permanència i rendiment  
1. L'estudiantat que durant dos anys acadèmics consecutius no supere almenys el 40 % dels crèdits matriculats, ha d'estar un curs acadèmic sense matricular-se o ha de fer la preinscripció a un estudi de màster diferent.  
2. No s'aplicaran aquestes normes de permanència a l'estudiantat que haja superat el 80 % dels crèdits del pla d'estudis.  
3. A aquests efectes, les assignatures reconegudes no comptabilitzaran com a assignatures superades, excepte les cursades en un programa d'intercanvi.  
  
  
CAPÍTOL IV  
Disposicions comunes als estudis de grau i màster  
  
Article 8. Nombre màxim de convocatòries  
1. L'estudiantat pot presentar-se a l'avaluació d'una assignatura com a màxim dues vegades per curs acadèmic.  
2. El nombre màxim de convocatòries per assignatura a què té dret l'estudiantat és de quatre. Si esgota les quatre convocatòries, l'estudiantat únicament disposarà de dues convocatòries addicionals.  
  
3. L'anul·lació de convocatòria és automàtica si en l'acta d'avaluació corresponent consta la qualificació «no presentat» / «no presentada».  
  
  
Article 9. Alumnat amb discapacitat  
1. La Universitat Jaume I promourà l'efectiva adequació d'aquestes normes de permanència a les necessitats de l'estudiantat amb discapacitat per mitjà de la valoració de cada cas concret i l'adopció de les mesures específiques adequades.  
2. A aquest efecte, es faculta la Comissió de Permanència per a valorar cada cas concret i adoptar les mesures que resulten pertinents.  
  
  
Article 10. Causes d'exempció  
Les malalties greus o qualsevol altra causa de força major, justificades documentalment, poden ser causa d'exempció total o parcial del compliment d'aquestes normes. L'estudi i dictamen de les peticions correspon a la Comissió de Permanència, que ha d'informar d'aquestes qüestions a la Comissió d'Assumptes Universitaris del Consell Social.  
  
  
Article 11. Comissió de Permanència  
1. A la Universitat Jaume I es constituirà una Comissió de Permanència per a tractar i resoldre les qüestions relacionades amb l'aplicació d'aquesta normativa en estudis de grau i màster.  
2. La Comissió de Permanència estarà formada per les persones següents:  
· El vicerector o vicerectora competent en estudiantat, que la presidirà.  
· El vicerector o vicerectora competent en estudis.  
· El vicerector o vicerectora competent en professorat.  
· Un tècnic o tècnica del Servei de Gestió de la Docència i Estudiants, que actuarà com a secretari o secretària.  
· La secretària o secretari del Consell Social.  
· Els degans o deganes de les facultats i el director o directora de l'ESTCE.  
· Dos representants de l'estudiantat, un d'estudis de grau i un altre d'estudis de màster, proposats pel Consell de l'Estudiantat, que no estiguen afectats per aquesta normativa.  
3. Són funcions de la Comissió de Permanència les següents:  
· Resoldre les sol·licituds d'exempció d'aquesta normativa.  
· Valorar, en cada cas, les mesures que resulten pertinents per a l'estudiantat amb discapacitat.  
· Proposar, si ho estima oportú, la reforma d'aquestes normes.  
· Resoldre les consultes que sorgisquen de l'aplicació i interpretació de la present normativa, així com proposar les disposicions que siguen necessàries per al seu desenvolupament.  
· Fer el seguiment de l'aplicació d'aquestes normes i informar el Consell de Govern i el Consell Social.  
  
Article 12. Recursos  
Contra les resolucions de la Comissió de Permanència les persones interessades podran interposar un recurs d'alçada davant del Rectorat de la Universitat en el termini d'un mes comptador des de l'endemà de la recepció de la notificació corresponent, d'acord amb els articles 107.1 i 114 de la Llei 30/199, de 26 de novembre, de règim jurídic de les administracions públiques i del procediment administratiu comú.  
  
  
  
CAPÍTOL V  
Estudis de doctorat  
  
Article 13. Complements de formació en estudis de doctorat  
En el moment de l'admissió a un programa de doctorat, la Comissió Acadèmica del Programa de Doctorat podrà, si així ho contempla la memòria de verificació del títol, assignar complements de formació específics de nivell de màster al doctorand o doctoranda. L'organització de la docència, la matrícula i l'avaluació dels complements formatius, incloent-hi quan pertoque la realització del treball de final de màster, es realitzarà d'acord amb la normativa que regula els estudis de màster universitari a la Universitat Jaume I.  
Els doctorands i doctorandes amb complements formatius assignats en la seua admissió disposaran d'un curs acadèmic per a la seua superació independentment que es tracten d'estudiants a temps complet o a temps parcial. Durant aquest curs acadèmic tindran la consideració de doctorand o doctoranda mitjançant una admissió provisional al programa.  
  
Article 14. Matrícula  
Cada curs acadèmic, i fins a la defensa de la tesi doctoral, els doctorands i doctorandes admesos en un programa de doctorat, tant a temps complet com a temps parcial, han de formalitzar la seua matrícula en els terminis previstos pel Comitè de Direcció de l'Escola de Doctorat.  
  
Sense obviar l'obligació de formalitzar la matrícula anual, el còmput del termini per a la finalització dels estudis no s'interromprà encara que el doctorand o doctoranda no haja formalitzat la seua matrícula.  
  
Article 15. Canvi de la modalitat de dedicació en els estudis de doctorat  
La sol·licitud de canvi de la modalitat de dedicació de temps complet a temps parcial ha de ser autoritzada per la Comissió Acadèmica del Programa de Doctorat, prèvia justificació per part del doctorand o doctoranda dels motius pels quals no pot realitzar els estudis a temps complet, i escoltats el tutor o tutora i el director o directora de la tesi.  
  
  
  
Article 16. Permanència en els estudis de doctorat  
1. El nombre màxim d'anys de permanència en estudis de doctorat serà de tres anys, a temps complet, comptadors des de l'admissió del doctorand o doctoranda al programa fins al dipòsit de la tesi doctoral. Si, transcorregut l'esmentat termini de tres anys no s'ha presentat la sol·licitud de dipòsit de la tesi, la Comissió Acadèmica del Programa de Doctorat pot autoritzar la pròrroga d'aquest termini per un any més.  
  
2. El nombre màxim d'anys de permanència en estudis de doctorat en la modalitat de temps parcial serà de cinc anys des de l'admissió al programa fins a la presentació de la tesi doctoral. En el cas d'estudis a temps parcial la Comissió Acadèmica del Programa de Doctorat podrà autoritzar la pròrroga d'aquest termini per dos anys més.  
  
3. El còmput del temps màxim de permanència en el programa per a doctorands i doctorandes amb modalitat de dedicació que inclou períodes a temps complet i a temps parcial s'estableix en quatre anys. La Comissió Acadèmica del Programa de Doctorat podrà autoritzar la pròrroga per un o dos anys més, depenent que la modalitat d'estudis vigent, quan s'esgote la permanència, siga a temps complet o a temps parcial, respectivament.  
1. Excepcionalment, en casos degudament justificats, el Comitè de Direcció de l'Escola de Doctorat podrà concedir un any addicional de pròrroga en les condicions que haja establert el corresponent programa de doctorat.  
2. A l'efecte del còmput del període anterior no es tindran en compte les baixes per malaltia, embaràs, baixa temporal voluntària o qualsevol altra causa prevista en la normativa vigent.  
3. L'alumnat que esgote el termini de permanència causarà baixa definitiva en el programa de doctorat. Únicament podrà reiniciar els seus estudis en el mateix programa després d'estar un curs acadèmic sense matricular-se i sol·licitant de nou l'admissió als estudis. No obstant, podrà iniciar altres estudis de doctorat diferents en la Universitat Jaume I de la mateixa manera que qualsevol estudiantat de nou ingrés.  
  
4. Des del moment de la primera matrícula fins al moment del dipòsit de la tesi haurà d'haver transcorregut almenys un curs acadèmic.  
  
  
Article 17. Seguiment i avaluació de les activitats  
1. Anualment, la Comissió Acadèmica del Programa de Doctorat avaluarà el pla d'investigació i el document d'activitats del doctorand o doctoranda, juntament amb els informes que a aquest efecte emetran el tutor o tutora i el director o directora.  
2. L'avaluació positiva és requisit indispensable per a continuar en el programa. En cas d'avaluació negativa, el doctorand o doctoranda haurà de tornar a ser avaluat en el termini de sis mesos, i a aquest efecte s'elaborarà un nou pla d'investigació i un nou document d'activitats. Si es produeix una nova avaluació negativa, el doctorand o doctoranda serà declarat baixa definitiva en el programa.  
  
Article 18. Baixa temporal en un programa de doctorat  
1. El doctorand o doctoranda pot sol·licitar la baixa temporal en el programa. Quan la baixa temporal siga motivada per raons de malaltia del doctorand o doctoranda, embaràs, permís per maternitat o paternitat o malaltia prolongada d'un familiar de primer grau, o equivalències contemplades en el sistema jurídic, la baixa serà autoritzada per la Comissió Acadèmica del Programa de Doctorat pel període temporal de durada de la baixa mèdica o permís.  
2. Les sol·licituds de baixa temporal voluntària en el programa només es contemplen per un període màxim d'un any, ampliable fins a un any més. Aquesta sol·licitud es dirigirà a la Comissió Acadèmica del Programa de Doctorat i haurà de ser justificada davant d'aquesta, que es pronunciarà sobre la procedència d'accedir a la sol·licitud després d'escoltar el tutor o tutora i el director o directora de la tesi.  
  
Article 19. Òrgan competent en matèria de permanència en estudis de doctorat  
La competència per a resoldre de manera individualitzada les sol·licituds de permanència dels doctorands i doctorandes que no compliren els requisits establerts en aquesta normativa correspon al Comitè de Direcció de l'Escola de Doctorat.  
DISPOSICIÓ DEROGATÒRIA  
  
Queden derogades les anteriors normes de permanència aprovades a la Universitat Jaume I.  
  
Entrada en vigor  
La present normativa entrarà en vigor l'endemà de la publicació en el Diari Oficial de la Generalitat Valenciana.